<classify> MAAG IZ O ya Rais John Magufuli aliyoyatoa katika ziara yake mkoani hapa yameanza kutekelezwa baada ya hatua ya wawekezaji wa Musoma Hoteli na Shamba la Utegi kurejesha serikalini hati za umiliki wa mali hizo. Akizungumza na waandishi wa habari ofisini kwake jana, Mkuu wa Mkoa wa Mara, Adam Malima alisema baada ya kupokea maagizo ya Rais juu ya ufuatiliaji wa mali hizo, Kamati ya Ulinzi na Usalama ya Mkoa ilikaa na kujadili utekelezaji wa maagizo hayo ambao umeanza kuzaa matunda.Rais Magufuli akiwa katika ziara hiyo alisema wale wote ambao wamepora mali za serikali na mali za wananchi wanyonge kiujanjaujanja watazitapika mali hizo. Malima alisema Kamati hiyo ya Ulinzi na Usalama ilikubaliana na kuwataka wamiliki hao kuwasilisha mikataba ya mauziano ili serikali iweze kufuatilia kwa undani kiini cha vitega uchumi hivyo kutelekezwa ilhali wakati wamiliki hao wanavichukua vilikuwa vinafanya kazi. Shamba la Utegi lenye ukubwa wa ekari 10,000 kabla ya kumilikiwa na Otieno Igogo ambaye alilichukua kutoka kwa wananchi wa Utegi, lilikuwa na ngombe zaidi ya 600 na kiwanda cha maziwa kilichokuwa kikifanya kazi, lakini sasa hakuna kinachoendelea shambani hapo.Kwa upande wa Musoma Hoteli iliyokuwa ikimilikiwa na Mauza Nyakilanganyi na G idion Mazara nayo haifanyi kazi kwa sasa ni magofu hivyo Mkuu wa Mkoa, Malima alisema wamiliki hao watatakiwa kufika na kuhojiwa kuhusiana na hilo. Alisema Kamati ya Ulinzi na Usalama imetoa saa 48 kwa wamiliki hao kufika mjini Musoma kwa mahojiano zaidi, hivyo kufikia Alhamisi saa nane mchana wanatakiwa kuwa wamefika mjini Musoma. Hati za ardhi tumepokea lakini tunatakiwa tuongee nao tuwahoji zaidi kwani wakati wanachukua mali hizi zilikuwa zikifanya kazi vizuri kabisa, kwa mfano, Musoma Hoteli wakati Mauza anaichukua ilikuwa nzuri na ya kisasa, lakini kwa sasa hakuna kitu pale, ni magofu tu, lazima tupate na hati za mauziano ili tuzione pia, alisema Malima.  <topic>: kitaifa 